D  V O D O V Á   S P R Á V A

VŠEOBECNÁ  ČASŤ

  I.	Navrhovaný zákona sa predkladá na realizáciu zámeru programového vyhlásenia vlády, transformovať súčasný štátny fond trhovej regulácie na intervenčnú agentúru obdobnú inštitúciám pôsobiacim v EÚ. Cieľom tohto zámeru v agrárnej politike je zdokonalenie mechanizmov a nástrojov regulácie trhu i zabezpečenie pripravenosti rezortu na vstup do EÚ a zapadá aj do širších zámerov vlády v oblasti verejných financií. 

	V tejto súvislosti vláda svojim uznesením č. 11 z 12. januára 2000 schválila návrh transformácie Štátneho fondu trhovej regulácie na intervenčnú agentúru agropotravinárskeho trhu, ktorá sa má uskutočniť postupne, v prvej etape novelizáciou zákona SNR č. 270/1991 Zb. o Štátnom fonde trhovej regulácie Slovenskej republiky v poľnohospodárstve v znení neskorších predpisov. ktorej legislatívny zámer je súčasťou schváleného návrhu transformácie. Predkladaný návrh z nich vychádza.

 II.	Trh s hlavnými poľnohospodárskymi výrobkami je v krajinách EÚ organizovaný (v rôznej miere: všeobecne sa rozlišujú silno, stredne a slabo regulované systémy trhu) a v podstatnej časti je predmetom spoločného regulovania a spoločných, oproti iným odvetviam modifikovaných pravidiel hospodárskej súťaže, a refundácie a intervencie na stabilizovanie trhov v poľnohospodárstve sú predmetom financovania spoločnej poľnohospodárskej politiky.
	Komunitárne systémy regulovania (organizovania) trhu sú koncipované komoditne (pre určitý druh poľnohospodárskych výrobkov - v súčasnosti je ich dvadsať, napr. obilie, bravčové mäso, hovädzie mäso, mlieko a mliečne výrobky, čerstvé ovocie a zelenina a i.) a zahŕňajú komplexné inštrumentárium použité na organizovanie trhu s daným výrobkom (intervenčný nákup, produkčné, nákupné a exportné dotácie, kompenzažné dotácie za obmedzenie produkcice, produkčné kvóty a sankcie za ich prekročenie, clá, vývozné a dovozné licencie, a i.). Komunitárne regulačné opatrenia sú rámcovo a príkladmo uvedené v Čl. 40 Zmluvy o ES a ich aplikácia si vyžaduje rozsiahlu sekundárnu legislatívu.

	Príspevky a náhrady (prevzatie strát) poskytované v rámci opatrení na organizovanie trhu, majú povahu podpôr poskytovaných na úrovni Spoločenstva, a to - pre priaznivý vplyv na hospodársku súťaž, prevažujúci nad možnými negatívnymi účinkami, zlučiteľných so spoločným trhom a sú dovolenou výnimkou z inak všeobecného zákazu štátnych podpôr, ktorej znaky inak formálne spravidla vykazujú.

III.	Fond trhovej regulácie bol zriadený na financovanie regulácie ponuky vybraných poľnohospodárskych a potravinárskych výrobkov na trhu (§ 1 ods. 1 a ods. 2 písm. a/ zriaďovacieho zákona) a zúčastňoval sa tiež na rozhodovaní o vymedzených opatreniach hospodárskej politiky na podporu a organizovanie agrárneho trhu (§ 1 ods. 2 písm. b/ a § 4a zriaďovacieho zákona). 

	Efektívna regulácia trhu s poľnohospodárskymi výrobkami, má okrem bezprostredného vplyvu na hospodársku činnosť ich výrobcov a spracovateľov aj makroekonomické súvislosti, vrátane cenovej úrovne potravín, ako zložky ovplyvňujúcej celkovú infláciu.

1.	Štátny fond trhovej regulácie Slovenskej republiky v poľnohospodárstve bol zriadený zákonom č. 270/1991 Zb. o Štátnom fonde trhovej regulácie Slovenskej republiky v poľnohospodárstve, ktorý nadobudol účinnosť 10. júlom 1991 a bol doteraz trikrát novelizovaný.

	Zákonom NR SR č. 14/1993 Z.z. došlo k upresneniu príjmu fondu z netarifných opatrení na ochranu domáceho trhu (vyrovnávacie dávky, od ktorých sa neskôr upustilo). Zákonom č. 188/1993 Z.z. sa rozšírilo pôvodné pomerne úzke poňatie činnosti fondu; táto novelizácia nadväzovala na zámery organizovania agrárneho trhu podľa koncepcie a zásad agrárnej politiky, prerokovanej v parlamente súbežne s prerokúvaním návrhu zákona č. 188/1993 Z.z. (uznesenie NR SR z 12. júla 1993); úplné znenie vyhlásené pod č. 13/1994 Z.z.. Novelizácia zákonom č. 240/1998 Z.z. ďalej rozšírila inštrumentárium intervenčných opatrení, ktoré môže fond používať.

2.	Zriadenie fondu trhovej regulácie spadá do obdobia prechodu od plánovitého riadenia k trhovému hospodárstvu, charakterizovaného zrušením dovtedajších regulačných mechanizmov a len dodatočným vytváraním trhovo konformných nástrojov agrárnej hospodárskej politiky. 

Nedostatok celkového systémového riadenia tohto procesu, v úvodnom období prakticky vôbec neregulovanie trhu a neskôr navzájom nedostatočne zladené pôsobenie jednotlivých regulačných mechanizmov a prevažne len dodatočné reagovanie na hospodárske poruchy (všeobecne nepriaznivé následky čoho sú znásobované nízkou rastovou elasticitou cien poľnohospodárskych výrobkov), to všetko sprevádzané nedostatkami v informačnej sústave a prekážkami v rozhodovacích procesoch, spôsobili v úvodnej fáze transformácie krízové riešenie prebytkov neriadeným vývozom za mimoriadnych strát a založili pretrvávajúci neproporcionálny vývoj farmárskych, spracovateľských a spotrebiteľských cien, nebol využitý priestor dohody GATT (WTO) na prístup k tretím trhom, prejavili sa nepriaznivé účinky na platobnú bilanciu agropotravinárskeho zahraničného obchodu, zvyšovali sa zásoby (najmä výrobkov rastliného pôvodu), ktoré nemali umiestnenie na trhu a pod. V poslednom období sa prerušil aj proces stabilizácie dodávateľsko-odberateľských vzťahov medzi výrobcami a spracovateľmi a prejavuje sa tendencia odklonu od dlhodobejších zmlúv a preddavkov k nákupom ad hoc a k odkladaniu platieb. Všetky tieto okolnosti sa dotýkajú aj činnosti fondu trhovej regulácie a obmedzujú jeho funkčnosť, ktorá je tiež významne limitovaná nedostatočným sústredením zdrojov na intervenčné nákupy a exportné dotácie.

IV.	Zdokonalenie činnosti fondu trhovej regulácie, ako zdokonalenie jedného z mechanizmov a nástrojov regulácie trhu, vyžaduje aj zdokonalenie právnej úpravy jeho postavenia a činnosti.

1.	V perspektíve vstupu do EÚ je nevyhnutné nahradiť doterajšiu úpravu fondu trhovej regulácie a organizovania agrárneho trhu novou zákonnou úpravou.

Určitá rozdielnosť úloh pri organizovaní agrárneho trhu pred vstupom a po vstupe do EÚ a súčasná možnosť plnenia úloh nezávislých od EÚ, ako aj potreba vecného a časového zlaďovania cieľovej podoby agentúry s pripravovanou Koncepciou agrárnej a potravinovej politiky SR do roku 2005 a s postupom realizácie opatrení v oblasti verejných financií a súčasný význam včasného vytvárania inštitúcie schopnej prevziať vykonávanie úloh Spoločnej poľnohospodárskej politiky EÚ, odôvodňujú rozdelenie transformácie ŠFTR na intervenčnú agentúru na dve etapy. V prvej etape sa navrhuje pretransformovať ŠFTR na Intervenčnú agentúru a v minimálnej miere vstúpiť do doterajších nástrojov na reguláciu trhu a v druhej etape upraviť  organizovanie trhu s poľnohospodárskymi výrobkami s plnou kompatibilitou a nadväznosťou na komunitárne právo EÚ.

2.	V prvej etape transformácie sa, s ohľadom na časový priebeh súvisiacich opatrení v oblasti verejných financií, navrhuje prevziať osvedčené prvky doterajšieho zákona a túto úpravu doplniť ustanoveniami zahŕňajúcimi 
- mechanizmy na presadzovanie princípov hospodárskej súťaže, hospodárnosti a efektívnosti využitia jeho prostriedkov a zabezpečenie transparentnosti jeho hospodárenia,
- zdokonalenie inštitucionálnej podpory organizovanosti agrárneho trhu v súčasných podmienkach odvetvia a národného hospodárstva, 
- jej priblíženie princípom spoločnej poľnohospodárskej politiky EÚ a začlenenie do postupného budovania infraštruktúry na zabezpečeniu pripravenosti rezortu na vstup do EÚ (najmä používanými nástrojmi organizovania trhu a pracovnými metódami agentúry),
- organizačne oddeliť rozhodovanie o pravidlách organizovania  agropotravinárskeho trhu od prípravy podkladov na rozhodovanie a od vykonávania schválených pravidiel a 
- presnejšie rozčleniť riadenie transfornovaného fondu ministerstvom a riadenie a konanie menom fondu jeho orgánmi. 

	Praktické skúsenosti ukazujú na potrebu rozsiahlejšej úpravy v zákone (súčasná úprava je stručná a rámcová), najmä pokiaľ ide o ucelenosť a systematičnosť úpravy jednotlivých inštitútov, ktoré zahŕňala už aj terajšia zákonná úprava ŠFTR a zároveň posilnenia záväznosti vykonávacích opatrení, vrátane doplnenia splnomocnenia na vydanie vykonávacích všeobecne záväzných právnych predpisov (ktoré súčasný zákon nemá). Tým sa posilní právna istota na organizovanom trhu.

V.	Navrhovaná osnova na splnenie zámerov transformácie fondu trhovej regulácie uvedených v bode IV.2., zahŕňa jednak organizačné normy týkajúce sa postavenia a činnosti fondu a dotknutej štátnej správy a jednak samotné právo organizovania trhu (určenie regulačných nástrojov a podmienok ich používania).

1.	Navrhovaná právna úprava vytvára určitý priestor pre medzirezortnú koordináciu a účasť záujmovej samosprávy v organaizovaní agrárneho trhu. Výkon zákona podzákonnými opatreniami je v pôsobnosti ministerstva pôdohospodárstva založenej týmto zákonom a v pôsobnosti iných ústredných orgánov štátnej správy vyplývajúcej z osobitných zákonov (koncipovaných prirodzene prevažne z hľadiska nimi chránených čiastkových a prierezových záujmov), vrátane samotného určenia výrobkov podliehajúcich regulácii. Chýba preto komplexná úprava organizácie trhu s jednotlivými výrobkami (tzv. trhový poriadok), známa z praxe EÚ. 

Nová právna úprava by mala vytvoriť mechanizmus účinnej koordinácie jednotlivých intervenčných, ako aj ostatných podporných a ochranných opatrení na trhu (umožňujúcich vyhnúť sa protismerným účinkom a nevhodnému načasovaniu) a kontroly používaných opatrení.

Na ten účel sa predovšetkým navrhuje 
- ako samostatnú funkciu ústrednej štátnej správy výslovne ustanoviť podporu a organiziovanie trhu s poľnohospodárskymi výrobkami a výrobkami z ich spracovania a zveriť ju ministerstvu pôdohospodárstva, pri plnom zachovaní pôsobnosti ostatných ústredných orgánov štátnej správy,
- organizačne (i legislatívnotechnicky) oddeliť súčasnú procedurálnu platformu koordinácie štátnej správy a účasti neštátnych záujmových organizácií pri príprave a uplatňovaní opatrení na podporu a organizovanie agrárneho trhu, koncipovanú ako orgán agentúry a jednak rokovacích procedúr (majúcich v zásade povahu vyjednávania), zachovávajúcich autonómiu štátnej správy (a v jej rámci jednotlivých orgánov) a záujmovej samosprávy a pravidlá na ochranu záujmov a zodpovednosti účastníkov,
- výslovne zákonom inštitucionalizovať rozhodovanie vlády o opatreniach na agrárnom trhu ako o zásadných opatreniach hospodárskej a sociálnej politiky, o ktorých vláda rozhoduje v zbore (Čl. 119 písm. d/ Ústavy SR).

2.	Komunitárna regulácia poľnohospodárskych trhov zahŕňa  podľa zmluvy o ES “všetky opatrenia potrebné na dosiahnutie cieľov” spoločnej poľnohospodárskej politiky vymedzených zmluvou (menovite sú ako príklad uvedené: regulácia cien, subvencovanie výroby, odbytu a spotreby niektorých produktov, skladovacie a preklenovacie opatrenia a mechanizmy na stabilizáciu dovozu alebo vývozu).
	
Pri rešpektovaní danej vnútroštátnej štruktúry právneho poriadku a rozdelenia pôsobnosti štátnej správy, ale zároveň aj nevyhnutnosti komplexnej regulácie trhu s jednotlivými výrobkami na dosiahnutie tejto komplexnosti a koordinácie jednotlivých regulačných nástrojov sa navrhuje funkčný mechanizmus prerokúvania ich prípravy a aplikácie medzi zúčastnenými orgánmi, čomu má slúžiť navrhovaná komoditná rada trh a uplatnenie rozhodovacej a nariaďovacej právomoci vlády (ako smernica pre príslušných členov vlády a iných vedúcich ústredných orgánov štátnej správy alebo vydávaním nariadení vlády ako všeobecne záväzného právneho predpisu). Návrh vytvára právny priestor, aby opatrenia vlády mohli byť koncipované obsahovo zhodne ako sú v praxi EÚ koncipované nariadenia Rady o spoločnej organizácii trhu s jednotlivými druhmi výrobkov alebo ich skupinami (napr. č. 1766/1992 z 30. júna 1992 o spoločnej organizácii trhu s obilím) a na ne nadväzujúce čiastkové nariadenia Komisie (napr. č. 2131/1993 z 28. júla 1993 pre postup a podmienky predaja obilnín držaných intervenčnými agentúrami). Z porovnateľnej agendy je rozhodovanie vlády o systémoch regulácie trhu s jednotlivými poľnohospodárskymi výrobkami obdobou schvaľovania programov štátnej pomoci podľa všeobecných predpisov (§ 5 ods. 3 a 4 zákona č. 231/1999 Z.z.).

	Návrh ponecháva a presnejšie vymedzuje priestor pre vydávanie podzákonných opatrení, ktoré sú pre dynamiku trhu nevyhnutné (uvádza sa, že v praxi EÚ Rada a Komisia vydávajú ročne na tento účel až 3000 nariadení, z ktorých len 150 je trvalejšieho rázu).

	V oblasti poskytovania dotácií návrh ponecháva priestor na postupný presun agendy dotácií podľa návrhu a podľa predpisov založených na úprave podľa  § 11 zákona č. 240/1998 Z.z. o poľnohospodárstve a podľa rozpočtových predpisov, a to najmä nadväzne na  Koncepciu agrárnej a potravinovej politiky do roku 2005. 

	V činnostiach súvisiacich s výkonom opatrení na reguláciu trhu sa agentúre navrhuje zveriť aj potrebné úlohy pri správe trhových informácií a navrhovaní opatrení na reguláciu trhu, ako aj v podpore marketingu domácich výrobkov.

3.	Opatrenia na organizáciu trhu určených poľnohospodárskych výrobkov, s ktorými je spojené v akejkoľvek forme poskytnutie podpory z prostriedkov štátu, sú jednou z výnimiek zo zákazu štátnej pomoci, inak všeobecne za ustanovených podmienok považovanej za nezlučiteľnú s pravidlami hospodárskej súťaže. Ustanovenia o zakázanej štátnej podpore v Európskej dohode o pridružení (č. 158/1997 Z.z.) sa nevzťahujú na poľnohospodárske výrobky (Čl. 64) a nadväzne na to sa na štátnu pomoc poskytovanú pre oblasť poľnohospodártva nevzťahuje ani zákon č. 231/1999 Z.z. o štátnej pomoci. V oblasti štátnej pomoci Európska dohoda o pridružení všeobecne požaduje transparentnosť a, ako zložka pravidiel hospodárskej súťaže, podlieha zbližovaniu (zabezpečeniu postupnej zlučiteľnosti) práva Slovenskej republiky s predpismi Spoločenstva podľa jej Čl. 69 a 70.

	Obstarávanie platieb spojených s financovaním výdavkov spoločnej organizácie poľnohospodárskych trhov (obdobne ako aj ostatných výdavkov spoločnej poľnohospodárskej politiky) Európskych spoločenstiev z Európskeho poľnohospodárskeho podporného a záručného fondu, sa inštitucionalizovalo na osobitnú činnosť so špecifickými pravidlami, ktorú členské štáty - na základe nariadenia o financovaní spoločnej poľnohospodárskej politiky (v súčasnosti nariadenie rady č. 1258/1999 zo 17.mája 1999) - zverili osobitne na určeným, kontrole podliehajúcim inštitúciám (výplatným orgánom, platobným agentúram). Táto činnosť je založená na pravidlách Spoločenstva pre spoločnú organizáciu (reguláciu) poľnohospodárskych trhov (trhov s jednotlivými druhmi alebo skupinami výrobkov alebo odvetví podľa ich špecifík) a zahŕňa overenie predpísaných podmienok pre úhradu, ich zaúčtovanie, kontrolu použitia, vymáhanie nesprávne poskytnutých alebo použitých platieb, uchovávanie dokumentácie o overení podmienok úhrady platieb a kontrole ich použitia. Podrobnejšie pravidlá na uplatňovanie pravidiel financovania spoločnej poľnoospodárskej politiky (nariadenie komisie ES č. 1663/95 zo 7. júla 1995) nadväzne na to určujú detailné kritériá na vnútornú organizáciu a pracovné postupy platobných agentúr.

	Tieto zásady sú premietnuté v návrhu v presnejšom vymedzení podmienok pre poskytovanie štátnej podpory, v úprave postupov pri poskytovaní prostriedkov agentúry, v úprave revízie agentúry vrátane  predkladania výročnej správy, vo vymedzení náležitostí štatútu agentúry a v určení jej vnútornej organizácie.

VI. 	Navrhovaný zákon korešponduje s ústavným záväzkom štátu chrániť a podporovať hospodársku súťaž (Čl. 55 ods. 2 Ústavy) v špecifických podmienkach agrárneho trhu a neprekročí podmienky Ústavy na zákonnú úpravu vymedzenia základných práv a slobôd, osobitne práva na podnikanie.

	Európska dohoda o pridružení medzi Európskymi spoločenstvami a ich členskými štátmi a Slovenskou republikou (oznámenie mnisterstva zahraničných vecí č. 158/1997 Z.z.) vychádza v oblasti poľnohospodárstva zo zásad ES a v pravidlách hospodárskej súťaže zohľadňuje osobitné požiadavky na výrobu a obchod s poľnohospodárskymi produktmi (Čl. 64 ods. 5, Nariadenie Rady č. 26/1962) a vylučuje zo zákazu štátnej podpory poľnohospodárske výrobky (Čl. 64 ods. 5). Nadväzne na to, intervenčné opatrenia na podporu poľnohospodárskeho trhu nie sú priamo a ucelene predmetom tzv. Bielej knihy k aproximácii s legislatívou Spoločenstiev. 

	V oblasti štátnej pomoci (podpory) Európska dohoda o pridružení všeobecne požaduje transparentnosť (Čl. 64 ods. 4 písm. b/) a, ako zložka pravidiel hospodárskej súťaže, podlieha potom zbližovaniu (zabezpečeniu postupnej zlučiteľnosti) práva Slovenskej republiky s predpismi Spoločenstva podľa jej Čl. 69 a 70. Návrh je v tomto smere harmonizovaný (bod V.3. vyššie) s nariadením Rady č. 1258/1999 zo 17.mája 1999 o financovaní spoločnej poľnohospodárskej politiky a nariadením Komisie ES č. 1663/95 zo 7. júla 1995, ktoré ustanovuje podrobnejšie pravidlá na uplatňovanie pravidiel financovania spoločnej poľnohospodárskej politiky s tým, že s ohľadom na vzťah komunitárnej a vnútroštátnej regulácie trhu, akreditácia sa nebude vykonávať, nakoľko opatrenia sú financované z vnútroštátnych verejných zdrojov.

	Vnútroštátna úprava činnosti intervenčných agentúr v krajinách EÚ zahŕňa jednak predpisy upravujúce právne postavenie a organizáciu intervenčných agentúr ako právnických osôb verejného práva a jednak pravidlá organizovania agrárneho trhu. V krajinách EÚ intervenčné agentúry nadväzujú na činnosť podobných organizácií v predvstupovom období, napr. rakúska Agrarmarkt Austria prevzala úlohy niekdajšieho Fondu mliečneho hospodárstva, Fondu obilného hospodárstva, Fondu mlynov a Komisie pre dobytok a mäso, ktoré v modifikovanej podobe vykonáva spolu s novými úlohami.

VII.	Zákon  budú vykonávať existujúce orgány štátnej správy a pracovníci bývalého fondu, čo nezakladá nové nároky na štátny rozpočet a na pracovné sily. S ohľadom na zámer budovať infraštruktúry na zabezpečenie pripravenosti rezortu na vstup do EÚ, treba rátať s postupným rozšírením technického vybavenia a personálu (intervenčné agentúry v porovnateľných členských krajinách EÚ majú okolo 700 zamestnancov).
	
Rozpočtové nároky na organizáciu a podporu agrárneho trhu sa budú uplatňovať pri príprave návrhu rozpočtu na jednotlivé rozpočtové roky. Návrh rozpočtu pre rok 2001 a 2002 je nasledovný:							
Rozpočet na rok 2001

Názov položky
	Skutočnosť roku 2000	Rozpočet na rok 2001			Príloha č. 1	
Počiatočný stav k 1. 1.
A/ PRÍJMY:	243 252	1884 406	*)		k zákonu č. .../2001 Z.z.	
						
Transfér zo ŠR/prostriedky z privatizácie	2140 000	300 000	**)			
Pôžička od MF SR	800 000	200 000				
Tržby spolu	1142 092	2720 000				
Vrátené pôžičky na SZL	84 892	800 000				
 Pôžička a preklenovací úver	209 883	1200 000				
Prijaté úroky	14 937	30 000				
Ostatné príjmy	77 821	417 000				
Príjmy spolu:	4259 742	4467 000				
Zdroje:	4712 877	7551 406				
B/ VÝDAJE:						
Dotácie na vývoz	531 287	780 000				
Štátne intervenčné nákupy	490 984	2860 806				
Ostatné regulačné opatrenia	 0	100 000				
Intervencia cien obilnín z dovozu	 0	800 000				
Manipulačné náklady spolu	61 935	200 000				
Splátka úverov	904 197	1200 000				
Platené úroky, provízie, poplatky 	102 505	120 000				
Vrátenie pôžičky MF SR	 0	 0				
Ostatné výdaje	126 693	272 000				
Pôžičky na SZL	601 172	200 000				
Výdavky na správu fondu	9 698	18 600				
Výdaje spolu:	2828 471	6551 406				
Zostatok k 31. 12. 	1884 406	1000 000	***)			
*)   Poznámka: Skutočnosť k 1. 1.
**  Poznámka: Prostriedky od FNM z privatizácie spoločnosti Slovenské telekomunikácie, a.s. v roku  2000.
***)  Poznámka: Prostriedky na splátku návratnej finančnej výpomoci zo štátneho rozpočtu - splatná začiatkom roku 2002.				

Rozpočet na rok 2002

Názov položky	Rozpočet na rok 2002	 	
Počiatočný stav k 1. 1.	1 000 000	*)	
A/ PRÍJMY:			
Transfér zo ŠR	1 087 700		
Pôžička od MF SR			
Tržby spolu	1 869 700		
Vrátené pôžičky na SZL	0		
Pôžička a preklenovací úver	1 900 700		
Prijaté úroky	1 000		
Ostatné príjmy	30 000		
Príjmy spolu:	2 988 400		
Zdroje:	5 889 100		
B/ VÝDAJE:			
Dotácie na vývoz	780 000		
Štátne intervenčné nákupy	1 900 700		
Ostatné regulačné opatrenia			
Intervencia cien obilnín z dovozu			
Manipulačné náklady spolu	154 000		
Splátka úverov	1 900 700		
Platené úroky	140 000		
Vrátenie pôžičky MF SR	1 000 000		
Ostatné výdaje	0		
Pôžičky na SZL			
Výdavky na správu fondu	13 700		
Výdaje spolu:	5 889 100		
Zostatok k 31. 12. 	0		

*) Poznámka: Prostriedky na splátku návratnej finančnej výpomoci zo štátneho rozpočtu – splatná  v roku 2002

Organizačná príprava uplatnenia novej právnej úpravy prebehne v pôsobnosti ministerstva pôdohospodárstva. 

	Návrh zákona nebol predložený Rade hospodárskej a sociálnej dohody SR v zmysle zákona č. 106/1999 Z.z., nakoľko sa problematika návrhu zákona netýka oblastí uvedených  v § 3 citovaného zákona.	

Navrhovaný zákon je v súlade s medzinárodnými zmluvami, ktorými je Slovenská republika viazaná.

DOLOŽKA ZLUČITEĽNOSTI
návrhu zákona s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona:  Zákon o organizovaní trhu s vybranými poľnohospodárskymi výrobkami

3.	V práve Európskej únie je problematika návrhu zákona 
a)	upravená v  Nariadení Rady č. 1258/1999/ES zo 17. mája 1999 o financovaní spoločnej poľnohospodárskej politiky
             Vychádzajúc zo záväzku Slovenskej republiky uvedenom v Európskej dohode     o pridružení Slovenskej republiky k ES, predmetný návrh je aproximovaný s právom ES v doložkách zlučiteľnosti 3, 4 a 5. 

4.	Návrh zákona svojou problematikou nepatrí do oblasti aproximácie práva upravenej v čl. 70 Európskej dohody o pridružení a ani medzi prioritné úlohy uvádzané v Bielej knihe. Problematika návrhu zákona však je predmetom aproximácie podľa čl. 78 Európskej dohody o pridružení. Predmetný návrh čiastočne zasahuje aj medzi prioritné aproximácie oblasti hospodárskej súťaže, štátnej pomoci, čiastočne aj oblasti ochrany zdravia, života ľudí a ochrany spotrebiteľa.

5.	Charakteristika právnych noriem Európskej únie, ktorými je upravená problematika návrhu zákona je upravená v niekoľko 100 normatívoch EÚ,  ktoré sú uvedené v prílohe.

6.	Vyjadrenie stupňa kompatibility s právnou normou Európskej únie: čiastočná.
Úplná zhoda bude možná až po vstupe Slovenskej republiky do Európskej únie.

OSOBITNÁ  ČASŤ

K § 1
	Návrhom sa zakladá vznik intervenčnej agentúry pre reguláciu trhu s vybranými poľnohospodárskymi výrobkami obdobnými organizáciám EÚ.
	Vnútroštátna úprava činnosti intervenčných agentúr v krajinách EÚ zahŕňa jednak predpisy upravujúce právne postavenie a organizáciu intervenčných agentúr ako právnických osôb verejného práva a jednak pravidlá organizovania agrárneho trhu. V krajinách EÚ intervenčné agentúry nadväzujú na činnosť podobných organizácií pred vstupným obdobím, napr. Rakúska Agrarmarkt, ktorá prevzala úlohy niekdajšieho fondu mliečneho hospodárstva, fondu obilného hospodárstva, fondu mlynov a komisie pre dobytok a mäso, ktoré v modifikovanej podobe vykonáva spolu s novými úlohami.

K § 2
	Agentúra je príspevkovou organizáciou ministerstva podľa zákona o rozpočtových pravidlách. Zriadenie komoditných rád sa navrhuje z dôvodu zabezpečenia účasti samosprávnych organizácií pri príprave návrhov na organizovanie trhu obdobne ako to je v krajinách EÚ.
	O svojej činnosti predkladá každoročne správu, ktorá je súčasťou tzv. “zelenej správy”, ktorá sa predkladá do Národnej rady Slovenskej republiky. 

K § 3
	Zdroje agentúry zodpovedajú zákonu o rozpočtových pravidlách pre príspekvové organizácie. 

K § 4
	Opatrenia na organizáciu trhu určených poľnohospodárskych výrobkov, s ktorými je spojené v akejkoľvek forme poskytnutie podpory z prostriedkov štátu, sú jednou z výnimiek zo zákazu štátnej pomoci, inak všeobecne za ustanovených podmienok považovanej za nezlučiteľnú s pravidlami hospodárskej súťaže. Ustanovenia o zakázanej štátnej podpore v Európskej dohode o pridružení (zákon č. 158/1997 Z.z.) sa nevzťahujú na poľnohospodárske výrobky (čl. 64) a nadväzne na to sa  na štátnu pomoc poskytovanú pre oblasť poľnohospodárstva  nevťahuje ani zákon č. 231/1999 Z.z. o štátnej pomoci. V oblasti štátnej pomoci Európska dohoda o pridružení všeobecne požaduje transparentnosť čo ako zložka pravidiel hospodárskej súťaže podlieha zbližovaniu (zabezpečeniu postupnej zlučiteľnosti) práva Slovenskej republiky s Predpismi spoločenstva podľa  článku 69 a 70.
	Obstarávanie platieb spojených s financovaním výdavkov spoločnej organizácie poľnohospodárskych trhov (obdobne ako aj ostatných výdavkov spoločnej poľnohospodárskej politiky) Európskych spoločenstiev z Európskeho poľnohospodárskeho podporného a záručného fondu, sa inštitucionalizoval na osobitnú činnosť so špecifickými pravidlami, ktorú členské štáty – na základe nariadenia o financovaní spoločnej poľnohospodárskej politiky (v súčasnosti nariadenia rady č. 1258/1999 zo dňa 17. mája 1999) – zverejnili osobne na určeným kontrole podliehajúcim inštitúciám (výplatným orgánom, platobným agentúram). Táto činnosť je založená na pravidlách Spoločenstva pre spoločnú organizáciu (reguláciu) poľnohospodárskych trhov (trhov s jednotlivými druhmi alebo skupinami výrobkov alebo odvetví podľa ich špecifík) a zahŕňa overenie predpísaných podmienok pre úhradu, ich zaúčtovanie, kontrolu použitia, vymáhanie nesprávne poskytnutých alebo použitých platieb, uchovávanie dokumentácie o overení podmienok úhrady platieb a kontrole ich použitia. Podrobnejšie pravidlá na uplatnenie pravidiel finacovania spoločnej poľnohospodárskej politiky (nariadenie komisie ES č. 1663/1995 zo dňa 7. júla 1995 nadväzne na to určujú detailné kritériá na vnútornú organizáciu a pracovné postupy platobných agentúr.
	Agentúra môže uvedené činnosti vykonávať sama alebo prostredníctvom právnických osôb. Vzhľadom na rôznorodosť inštrumentária v krajinách EÚ a postupný prechod na tento systém, niektoré činnosti bude agentúra zabezpečovať cez verejné sklady podľa zákona č. 144/1988 Z.z. o skladiskovom záložnom liste, tovarovom záložnom liste a o doplnení niektorých ďalších zákonov. Za týmto účelom sa navrhuje aj novelizácia cit. zákona, ktorá rozšíri možnosť verejného skladovania  niektorých druhov výrobkov.

K § 5
	Definuje sa skutočnosť, kedy sa trh výrobkov začne ovplyvňovať.  Ustanovenie nadväzuje na § 6.

K § 6
	Vzhľadom na predvstupovú pozíciu Slovenskej republiky, výslovne sa zákonom inštitucionalizuje rozhodovanie vlády o opatreniach na agrárnom trhu a o zásadných opatreniach hospodárskej a sociálnej politiky, o ktorých vláda rozhoduje v zbore (čl. 119 písm. d/ ústavy). Po vstupe do EÚ túto úlohu bude plniť EÚ. Z uvedeného dôvodu táto skutočnosť nadväzuje na osobitné predpisy, nakoľko sa zveruje vláde “koordinovať” organizovanie trhu s vybranými výrobkami.

K § 6 a 7
	Regulácia trhu v krajinách EÚ sa vykonáva a zabezpečuje v rámci spoločnej poľnohospodárskej politiky trhovými poriadkami. Na vydávanie trhových poriadkov v týchto krajinách sú splnomocnení jednotliví ministri poľnohospodárstva podľa jednotlivých komodít.
	Vzhľadom k tomu, že v EÚ sa jedná o značné množstvo komodít, v prílohe  je uvedený len vzor  tohoto právneho predpisu, nakoľko iný prístup je pre trhovú reguláciu k základným komoditám, ktorými sú obilie, mlieko a mäso HD a inú komoditu rastlinného pôvodu, napr. fazula, sója a iné. Obdobný mechanizmus je nám známy s Československej republiky podľa zákona 95/1933 Zbz.a n. o mimoriadnej moci nariaďovacej, ktorá bola využitá na cenové zásahy pre úpravu poskytovania úverov nadobúdateľom pôdy, úľavy pri splácaní dlhov roľníkov i na úpravu chovu ošípaných, obchodu s obilím, múkou, mlynskými výrobkami a niektorými krmivami. 
	S ohľadom na sformovanie potrebného výkonného a špecializovaného informačného systému agentúra po vyhodnotení týchto informácií, tieto poskytne Ministerstvu pôdohospodárstva SR s návrhom opatrení. Ministerstvo na základe vyhodnotenia informácií požiada príslušné ministerstvá, aby vykonali určité opatrenia na reguláciu trhu, pokiaľ sú mimo jeho pôsobnosti. Všetky tieto opatrenia musia byť prijímané v dostatočnom časovom predstihu s ohľadom na biologické vlastnosti výrobkov.

K § 8
	Vzhľadom na poslanie agentúry je potrebné, aby táto jednak disponovala informáciami o trhu s vybranými poľnohospodárskymi výrobkami  a tento trh mohla v určitom čase regulovať svojimi nástrojmi
	Vzhľadom na uvedené penzum informácií a zavedení tohto systému informácií umožňuje sa agentúre, aby tieto poskytovala samosprávnym organizáciám združujúcim spracovateľov a výrobcov vybraných výrobkov a tieto mohli využiť na ochranu svojich záujmov podľa osobitných predpisov.

K § 9
	V EÚ pre spoločnú organizáciu trhu s ovocím a zeleninou, ryby a rybie výrobky platia osobitné pravidlá, a preto je potrebné v návrhu zákona vytvoriť právny priestor pre ich realizáciu v nadväznosti na § 10. Je potrebné zdôrazniť, že uznané organizácie môžu čerpať priamo zdroje EÚ, po vstupe.

K § 10
	Vzhľadom na zložitosť a rozsiahlosť danej problematiky (viď prílohu), bude nutné do nášho právneho poriadku postupne aproximovať Nariadenia komisie, v ktorých sa rozlíši obdobie pred vstupom a po vstupe z dôvodu, aby sa na tieto skutočnosti jednak pripravila podnikateľská verejnosť a prijal účinný systém jej fungovania.

K § 11 a 12
	Navrhuje sa zrušenie Štátneho fondu trhovej regulácie SR v poľnohospodárstve s tým, že všetky práva a záväzky štátneho fondu prechádzajú na agentúru. Vzhľadom na nutnosť zavedenia informačného systému v agentúre, tejto sa umožňuje, aby podala návrh na uplatnenie ochranných opatrení pred dovozom nežiadúcich výrobkov na náš trh.
 	Na agentúru prechádzajú všetky práva a záväzky štátneho fondu trhovej regulácie.